·informácie o účinnosti zaradenia ľahkých prívesov a dvoj- alebo trojkolesových vozidiel do rozsahu pôsobnosti uvedenej smernice, a to na základe nezávislých štúdií,

Správa by sa mala konzultovať s príslušným výborom a v prípade potreby by sa k nej mali priložiť legislatívne návrhy.

Komisia by mala vypracovať správu podľa článku 20 ods. 1 smernice do 30. apríla 2020 a správu podľa článku 20 ods. 2 do 30. apríla 2019. Komisia si je plne vedomá a úprimne ľutuje, že správy predkladá neskoro.

Na základe odporúčania sa v smernici zaviedlo hodnotenie chýb ako harmonizované opatrenie. Chyby môžu byť podľa závažnosti ľahké, vážne alebo nebezpečné a vzťahujú sa na bezpečnosť alebo environmentálne vlastnosti vozidla. Ak sa pri kontrole technického stavu vozidla zistia viaceré chyby v rôznych kategóriách závažnosti, vozidlo sa zaradí do kategórie podľa najzávažnejšej chyby. Ak sa na vozidle zistia viaceré chyby v rámci jednej kontrolnej oblasti (napríklad v oblasti bŕzd alebo riadenia), vozidlo možno zaradiť do najbližšej skupiny najzávažnejších chýb, ak sa kombinovaným účinkom týchto chýb zvyšuje stupeň ohrozenia bezpečnosti cestnej premávky.

Na kategórie vozidiel, ktoré boli nedávno zaradené do režimu kontrol, sa vzťahuje nový prvok. Pri vysokorýchlostných traktoroch sa prvá kontrola musí vykonať po štyroch rokoch od prvého prihlásenia do evidencie a následne každé dva roky.

Napokon treba uviesť, že v rozpore s pôvodným návrhom Komisie ľahké prívesy nakoniec neboli zaradené do rozsahu pôsobnosti smernice. Napriek tomu väčšina členských štátov túto ďalšiu kategóriu vozidiel zaradila do režimu pravidelných kontrol technického stavu vozidiel. Ako však už bolo uvedené, na vyvodenie zmysluplných záverov sa vyžaduje nepretržité obdobie uplatňovania v priemernej dĺžke troch rokov.

2.4.Následná kontrola chýb

Jedným z najdôležitejších nových prvkov smernice bola harmonizácia následných opatrení v závislosti od závažnosti chýb zistených pri pravidelnej kontrole technického stavu vozidla.

Ak vozidlo vykazuje len ľahké chyby, tieto chyby sa musia odstrániť, vozidlo však úspešne prejde kontrolou technického stavu a po oprave sa opätovne nekontroluje.

Ak sa zistia vážne alebo nebezpečné chyby, kontrola technického stavu sa považuje za neúspešnú a po odstránení chýb sa musí vykonať nová kontrola. V prípade vážnych chýb sa opätovná kontrola musí vykonať do dvoch mesiacov od počiatočnej kontroly a vozidlo sa počas tohto obdobia môže používať. V prípade nebezpečných chýb však orgány môžu pozastaviť evidenciu vozidla tým, že zakážu jeho používanie v cestnej premávke až do odstránenia chýb a vystavenia protokolu o kontrole technického stavu.

2.5.Protokol o kontrole technického stavu a dôkaz o vykonaní kontroly, administratívna spolupráca medzi členskými štátmi

Protokol o kontrole technického stavu s harmonizovaným minimálnym obsahom sa zaviedol v smernici Komisie 2010/48/EÚ (pod názvom osvedčenie o technickej kontrole) a toto ustanovenie sa uplatňuje od 31. decembra 2013.

V smernici sa v rámci nových prvkov zavádza, že všetky povinné položky musia nasledovať po zosúladenom kóde Únie, čo uľahčí identifikáciu a pochopenie najpodstatnejších informácií uvedených v inak neharmonizovanom dokumente.

V súvislosti s harmonizovanými položkami protokolu o kontrole technického stavu je jedným z najdôležitejších nových prvkov smernice vzájomné uznávanie protokolov o kontrole technického stavu na účely opätovného prihlásenia vozidla do evidencie. Smernicou sa tak zastavuje systematické vykonávanie kontrol vozidiel pred opätovným prihlásením do evidencie bez ohľadu na to, či má vozidlo platný protokol o kontrole technického stavu. Jediné obmedzenie pri vzájomnom uznávaní protokolov spočíva v tom, že v čase opätovného prihlásenia vozidla do evidencie musí byť protokol o kontrole technického stavu platný vzhľadom na frekvenčné intervaly stanovené pre pravidelné kontroly technického stavu v členskom štáte opätovného prihlásenia. Takýto prípad môže nastať, napríklad ak sa osobné auto dovezie z členského štátu s frekvenciou kontrol 4 – 2 – 2 a opätovne sa prihlasuje v členskom štáte s frekvenciou kontrol 3 – 1 – 1.

Ďalšie dôležité opatrenie v smernici spočíva v tom, že ak má členský štát opätovného prihlásenia pochybnosti o platnosti protokolu o kontrole technického stavu, môže pred uznaním protokolu jeho platnosť overiť. Na tento účel môžu orgány členských štátov využiť vnútroštátne kontaktné miesta, ktoré určili a oznámili Komisii. Komisia zostavila zoznam oznámených vnútroštátnych kontaktných miest, ktorý na základe následných oznámení aktualizuje a pravidelne rozosiela členským štátom.

Členské štáty mali povinnosť oznámiť Komisii opis protokolu o kontrole technického stavu do 20. mája 2018.

Smernicou sa zaviedli významné opatrenia týkajúce sa komunikácie medzi stanicami technickej kontroly a príslušnými orgánmi. Stanice technickej kontroly musia informácie uvedené v protokole o kontrole technického stavu oznamovať elektronicky a v primeranej lehote po vystavení protokolu o kontrole technického stavu. Aby však členské štáty mali dostatok času na vykonanie potrebných opatrení, stačí im zabezpečiť funkčnosť systému elektronického oznamovania do 20. mája 2021. Na účely prepojenia pravidelných kontrol technického stavu s elektronickou evidenciou vozidiel, ktorá sa zaviedla smernicou 2014/46/EÚ, musia členské štáty oznámiť výsledky kontroly technického stavu registračnému úradu.

2.6.Podvody spojené s počítadlom celkovej prejdenej vzdialenosti

Smernica je prvým európskym právnym predpisom, ktorým sa zavádzajú harmonizované opatrenia na boj proti podvodom spojeným s počítadlom celkovej prejdenej vzdialenosti. Zameriava sa na podvody spojené s počítadlom celkovej prejdenej vzdialenosti z hľadiska pravidelných kontrol technického stavu, pričom sa členským štátom ukladá povinnosť zabezpečiť, aby údaje o celkovej prejdenej vzdialenosti zaznamenané pri predchádzajúcej kontrole technického stavu boli sprístupnené kontrolnému technikovi, ktorý vykonáva nasledujúcu kontrolu. Údaje sa musia sprístupniť v elektronickej podobe v čo najkratšom čase.

Členské štáty musia okrem toho zaviesť účinné, primerané, odrádzajúce a nediskriminačné sankcie pre prípad, že sa preukáže manipulácia s počítadlom.

2.7.Stanice technickej kontroly, skúšobné zariadenia a vybavenie, dozor nad stanicami technickej kontroly, kontrolní technici

Smernicou sa zaviedlo viacero harmonizovaných požiadaviek pre stanice technickej kontroly.

·Stanice technickej kontroly musia byť schválené členským štátom alebo jeho príslušným orgánom.

·V prílohe III sa stanovujú minimálne technické požiadavky na skúšobné zariadenia a vybavenie a členské štáty majú povinnosť zabezpečiť ich dodržiavanie.

·Členské štáty do 20. mája 2023 zabezpečia, aby všetky stanice technickej kontroly dodržiavali minimálne technické požiadavky.

Nepretržitý súlad s požiadavkami zabezpečia členské štáty vykonávaním dozoru nad stanicami technickej kontroly. Dozorné orgány do 1. januára 2023 musia splniť požiadavky a vykonať úlohy uvedené v prílohe V k smernici, ako sú: